Ministru kabineta noteikumu projekta

“Ekonomikas ministrijas nolikums” sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta “Ekonomikas ministrijas nolikums” (turpmāk – Noteikumu projekts) mērķis ir aktualizēt Ministru kabineta 2010. gada 23. marta noteikumos Nr. 271 “Ekonomikas ministrijas nolikums” (turpmāk – Noteikumi Nr. 271) noteikto Ekonomikas ministrijas darbību reglamentējošos jautājumus.  Noteikumu projekts ietver aktuālu Valsts pārvaldes iekārtas likuma 16. panta otrajā daļā noteikto informāciju, tostarp neietverot informāciju, kuru likumdevējs ir deleģējis noteikt tiešās pārvaldes iestādes vadītājam, kā arī neietverot normas, kas dublē augstāka normatīvā akta tiesību normās ietverto normatīvo regulējumu.  Noteikumu projekts stājas spēkā parastajā kārtībā (nākamajā dienā pēc Noteikumu projekta izsludināšanas). |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots pēc Ekonomikas ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumos Nr. 271 iekļautais regulējums šobrīd satur neaktuālu informāciju par Ekonomikas ministrijas padotībā esošajām valsts pārvaldes iestādēm un kapitālsabiedrībām, kurās Ekonomikas ministrija ir valsts kapitāla daļu turētāja, dublē Valsts pārvaldes iekārtas likumā ietverto regulējumu, kā arī Ministru kabinets ar Noteikumiem Nr. 271 ir noteicis vairākus jautājumus, kurus likumdevējs ir deleģējis noteikt tiešās pārvaldes iestādes vadītājam. Vienlaikus Noteikumi Nr. 271 satur neaktuālu informāciju par Ekonomikas ministrijas kompetencē esošajiem uzdevumiem, kā arī noteiktajiem jautājumiem par Ekonomikas ministrijas darbības tiesiskuma nodrošināšanas mehānismu un pārskatu par Ekonomikas ministrijas darbību sagatavošanas kārtību.  Valsts pārvaldes iekārtas likuma 10. panta desmitajā daļā ir nostiprināts likumdevēja izvirzīts princips, ka valsts pārvaldi organizē pēc iespējas efektīvi un valsts pārvaldes institucionālo sistēmu pastāvīgi pārbauda, tostarp pārbaudot normatīvā regulējuma apjomu un detalizāciju.  Ievērojot minēto, Noteikumu projekts sagatavots, lai aktualizētu šobrīd spēkā esošo Ekonomikas ministrijas darbību reglamentējošo nolikumu, tostarp:  **[1] Ekonomikas ministrijas kompetencē esošās politikas jomas un nozares.**  Ministru kabineta 2009. gada 7. aprīļa noteikumu Nr. 300 “Ministru kabineta kārtības rullis” (turpmāk – Kārtības rullis) 3. pielikumā ir uzskaitītas Ministru kabineta kompetencē esošās politikas jomas, politikas nozares un politikas apakšnozares. Lai arī minētās informācijas iekļaušana Kārtības rullī primāri ir saistīta nevis ar Ministru kabineta kompetencē esošo politikas jomu apkopošanu, bet gan ar izstrādāto plānošanas dokumentu, informatīvo ziņojumu un tiesību aktu projektu iesniegšanu izsludināšanai Valsts sekretāru sanāksmē vai attiecīgi izskatīšanai Valsts sekretāru sanāksmē, Ministru kabineta sēdē un Ministru kabineta komitejas sēdē, vienota un savstarpēji saskanīga izpratne par Ekonomikas ministrijas kompetencē esošajām politikas jomām un politikas nozarēm sekmētu Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 2.3. apakšpunktā ietverto principu, ka normatīvā akta projektu raksta, izmantojot vienveidīgas un standartizētas vārdiskās izteiksmes.  Tādējādi Noteikumu projekts nenosaka jaunas Ekonomikas ministrijas kompetencē esošas politikas jomas vai politikas nozares, bet precizē to redakcionālo izteiksmi (Noteikumu projekta 1. punkts).  **[2] Pilnvarotās personas padotība**  Ņemot vērā to, ka atbilstoši Valsts pārvaldes iekārtas likuma 40. panta pirmajai daļai publiska persona var deleģēt privātpersonai un citai publiskai personai pārvaldes uzdevumu, Noteikumu projekta 3. punktā papildināts to personu uzskaitījums, pret kurām Ekonomikas ministrija saskaņā ar Administratīvā procesa likuma 1. panta otro daļu ir uzskatāma par augstāku iestādi.  Attiecīgi Noteikumu projekta 3. punktā cita starpā noteikts, ka Ekonomikas ministrija ir augstākā iestāde privātpersonām un citām publiskām personām, kurām deleģēts valsts pārvaldes uzdevums un kuras, pildot konkrēto uzdevumu, ir Ministrijas padotībā, ja ārējos normatīvajos aktos nav noteikts citādi.  **[3] Ekonomikas ministrijas uzdevumi**  **[3.1]** Galveno makroekonomikas rādītāju prognožu saskaņošana starp Finanšu ministriju, Ekonomikas ministriju un Latvijas Banku valsts budžeta projekta izstrādāšanai tiek veikta saskaņā ar Ministru kabineta 2008. gada 15. janvāra instrukciju Nr. 1 “Kārtība, kādā Finanšu ministrija un Ekonomikas ministrija saskaņo makroekonomisko rādītāju prognozes valsts budžeta projekta izstrādāšanai” un atbilstoši Fiskālās disciplīnas likuma 20. panta 2. punktam.  Ņemot vērā minēto, Noteikumu projekta 5.2.3. apakšpunktā noteikts, ka galveno makroekonomisko rādītāju prognozes ir jāsaskaņo gan ar Finanšu ministriju, gan Latvijas Banku.  **[3.2]** Energoefektivitātes politika, tāpat kā enerģijas, kas iegūta no atjaunojamiem energoresursiem, veicināšanas politika, ir nozīmīgs Ekonomikas ministrijas darbības virziens enerģētikas politikas nozarē, politikas veidošanā jau vairāk kā desmit gadus. Minētās politikas attīstību daļēji ietekmē arī Eiropas Savienības līmenī noteiktie virzieni un tiesību akti, kā arī, piemēram, īstenotā elektroenerģijas tirgus atvēršana.  Ņemot vērā, ka enerģijas, kas iegūta no atjaunojamiem energoresursiem, veicināšanas politika, transporta enerģijas, energoefektivitātes politikas veidošana ir būtisks Ekonomikas ministrijas uzdevums, Noteikumu projekta 5.4.2. apakšpunktā noteikts, ka Ekonomikas ministrija izstrādā un īsteno politiku enerģētikas politikas jomā, tostarp energoefektivitātes, enerģijas, kas iegūta no atjaunojamiem energoresursiem, transporta enerģijas jomās.  **[3.3]** Noteikumu Nr. 271 5.1.5. apakšpunkts, nosaka, ka Ekonomikas ministrija izstrādā Latvijas nacionālo Lisabonas programmu un koordinē tās izpildi.  Lisabonas programmas pēctece ir stratēģija „Eiropa 2020”. Galvenais stratēģijas „Eiropa 2020” mērķis ir veicināt izaugsmi un nodarbinātību Eiropas Savienībā kopumā un katrā Eiropas Savienības dalībvalstī atsevišķi. Ekonomikas ministrijas kompetencē ietilpst stratēģijas “Eiropa 2020” koordinēšana Latvijā, kas ietver gan Latvijas Nacionālās reformu programmas izstrādi un koordinēšanu, gan Eiropas semestra procesa koordināciju Latvijā.  Ņemot vērā minēto, Noteikumu projekta 5.2.4. un 5.2.5. apakšpunkts nosaka, ka Ekonomikas ministrija nodrošina Eiropas Savienības ikgadējā ekonomiskās politikas uzraudzības cikla – Eiropas semestra procesa, koordināciju nacionālajā līmenī un izstrādā Latvijas Nacionālo reformu programmu un koordinē tās izpildi.  **[3.4]** Latvija 2016. gada 1. jūlijā kļuva par Ekonomiskās sadarbības un attīstības organizācijas (turpmāk – OECD) dalībvalsti.  Ministru kabineta 2016. gada 25. augusta rīkojums Nr. 482 “Par kompetenču sadalījumu Latvijas interešu pārstāvēšanā Ekonomiskās sadarbības un attīstības organizācijas komitejās un darba grupās” (turpmāk – Rīkojums Nr. 482) nosaka atbildīgās un līdzatbildīgās institūcijas, kas pārstāv Latviju OECD komitejās un darba grupās, tostarp Rīkojuma Nr. 482 13. punkts nosaka, ka Ekonomikas ministrija ir noteikta par atbildīgo institūciju pārstāvēt Latviju OECD Ekonomikas un attīstības analīzes komitejā.  Minētās pārstāvības ietvaros Ekonomikas ministrija nodrošina regulāru OECD Ekonomikas pārskatā par Latviju atspoguļoto rekomendāciju uzraudzību un koordināciju.  Ņemot vērā minēto, Noteikumu projekta 5.2.6. apakšpunktā noteikts, ka Ekonomikas ministrija sadarbībā ar Ekonomikas sadarbības un attīstības organizāciju nodrošina Ekonomikas pārskata par Latviju izstrādi un tajā iekļauto rekomendācijas izpildes uzraudzību.  **[3.5]** Enerģētikas savienības stratēģijas[[1]](#footnote-1) ietvaros 2016. gada 30. novembrī Eiropas Komisija publicēja Eiropas Savienības dokumentu projektu pakotni “Tīra enerģija visiem Eiropas iedzīvotājiem – Eiropas izaugsmes potenciāla realizēšana” (turpmāk – Tīras enerģijas pakotne) ar mērķi veicināt Eiropas Savienības konkurētspēju, pārejot uz tīru enerģiju un efektīvu enerģijas izmantošanu, kā arī sasniegt klimata mērķus līdz 2030. gadam.  Tīras enerģijas pakotnē ietilpst astoņi Eiropas Savienības tiesību aktu priekšlikumi, tostarp priekšlikums Energoefektivitātes direktīvas pārskatīšanai[[2]](#footnote-2), priekšlikums Atjaunojamo energoresursu direktīvas pārskatīšanai[[3]](#footnote-3) un priekšlikums Eiropas Parlamenta un Padomes regulai par Enerģētikas savienības pārvaldību un rīcību klimata jomā[[4]](#footnote-4) (turpmāk – Pārvaldības regulas projekts).  Pārvaldības regulas projektā ir iekļauti nosacījumi dalībvalstu Nacionālo enerģētikas un klimata plānu (turpmāk – NEKP) izveidei.  Atbilstoši Ministru kabineta 2018. gada 26. jūnija protokollēmuma “Informatīvais ziņojums “Par Nacionālā enerģētikas un klimata plāna izstrādi””[[5]](#footnote-5) 2. punktam Ekonomikas ministrijai sadarbībā ar Vides aizsardzības un reģionālās attīstības ministriju ir uzdots koordinēt Nacionālā enerģētikas un klimata plāna izstrādi.  Ievērojot minēto Ekonomikas ministrijas uzdevumos ir veikts papildinājums un Noteikumu projekta 5.4.3. apakšpunkts nosaka, ka Ekonomikas ministrija sadarbībā ar Vides aizsardzības un reģionālās attīstības ministriju koordinē NEKP izstrādi, īstenošanu un aktualizēšanu;  **[3.6]** Noteikumu Nr. 271 5.10. apakšpunkts, nosaka, ka Ekonomikas ministrija veic citus normatīvajos aktos noteiktos uzdevumus.  Saskaņā ar Administratīvā procesa likuma 1. panta piekto daļu ārējais normatīvais akts ir [Satversme](https://likumi.lv/ta/id/57980-latvijas-republikas-satversme), likumi, Ministru kabineta noteikumi un pašvaldību saistošie noteikumi, kā arī starptautiskie līgumi un Eiropas Savienības pamatlīgumi un uz to pamata izdotie normatīvie akti.  Ņemot vērā to, ka Ekonomikas ministrijai uzdevumi var tik uzdoti ne tikai ar ārēju normatīvu aktu, bet, piemēram, arī ar Ministru kabineta rīkojumu vai Ministru kabineta sēdes protokollēmumu, kas nav kvalificējami kā normatīvie akti, Noteikumu projekta 5.9. apakšpunkts nosaka, ka Ekonomikas ministrija veic citus tiesību aktos noteiktos uzdevumus.  Vienlaikus Noteikumu projektā veikti precizējumi, proti, katrā konkrētajā situācijā izvērtējot precīzāko redakcionālo lietojumu (normatīvs akts vai tiesību akts).  **[4]** **Ekonomikas ministrijas kompetences**  Valsts pārvaldes iekārtas likuma 16. panta otrā daļa nosaka, ka tiešās pārvaldes iestādes nolikumā norāda iestādes funkcijas, uzdevumus un kompetenci.  Noteikumu Nr. 271 6. punkta ievaddaļā nav noteikts, ka attiecīgais punkts nosaka Ekonomikas ministrijas kompetenci, tomēr Valsts pārvaldes iekārtas likuma 16. panta otrā daļa imperatīvi izvirza prasību tiešās pārvaldes iestādes nolikumā norādīt arī iestādes kompetences.  Ievērojot minēto, Noteikuma projekta 6. punkta ievaddaļā precizēta redakcija atbilstoši Valsts pārvaldes iekārtas likuma 16. panta otrajai daļai un noteikts, ka attiecīgais punkts nosaka Ekonomikas ministrijas kompetences.  **[5] Ekonomikas ministrijas struktūra un amatpersonu kompetence**  Noteikumu Nr. 271 III. nodaļa nosaka Ekonomikas ministrijas struktūru un amatpersonu kompetenci.  Valsts pārvaldes iekārtas likuma otrajā daļā ir noteikti jautājumi, kas ir iekļaujami tiešās pārvaldes iestādes nolikumā, tostarp nosakot, ka Ministru kabinets var iekļaut arī citus jautājumus, ko tas uzskata par svarīgiem.  Savukārt Valsts pārvaldes iekārtas likuma 17. panta otrās daļas 3. punkts nosaka, ka tiešās pārvaldes iestādes vadītājs nosaka iestādes pārvaldes amatpersonu un darbinieku pienākumus. Savukārt Valsts pārvaldes iekārtas likuma 17. panta ceturtā daļa nosaka, ka Ministru kabinets izdod ieteikumus attiecībā uz iestādes struktūras izveidošanu. Iestādes amatu sarakstu apstiprina iestādes vadītājs.  Ievērojot minēto, likumdevējs tiešās pārvaldes iestādes amata sarakstu un iestādes struktūras noteikšanu ir deleģējis noteikt tiešās pārvaldes iestādes vadītājam. Tādējādi attiecīgi šādu jautājumu ietveršana Ministru kabineta noteikumos nepamatoti noslogo Ministru kabineta resursus – proti, Ministru kabinetam noteikt jautājumus, kurus likumdevējs ir deleģējis noteikt iestādes vadītājam. Tādējādi Ekonomikas ministrijas struktūra un amatpersonu kompetence ir noteikta Ekonomikas ministrijas 2020. gada 2. janvāra reglamentā   Nr. 1-5.1/2020/1 “Ekonomikas ministrijas reglaments”. Turklāt šobrīd spēkā esošā Ekonomikas ministrijas darbību reglamentējošā nolikumā ietvertie Ekonomikas ministrijas amatpersonu kompetences jautājumi dublē Valsts pārvaldes iekārtas likumā jau noteiktās amatpersonu kompetences.  Tāpat papildus ir atzīmējams, ka Valsts pārvaldes iekārtas likuma 17. panta piektā daļa nosaka, ka informācija par iestādes struktūru un amatiem tiek publicēta un aktualizēta iestādes tīmekļa vietnē normatīvajos aktos noteiktajā kartībā. Savukārt atbilstoši Ministru kabineta 2018. gada 25. septembra noteikumi Nr. 611 “Kārtība, kādā iestādes ievieto informāciju internetā” 19.1.1. un 19.1.2. apakšpunktam iestādes oficiālajā tīmekļa vietnē iekļauj informāciju par iestādes darbību reglamentējošiem normatīvajiem aktiem, kā arī publicē iestādes struktūras shematisko attēlojumu.  Ņemot vērā minēto, kā arī to, ka Ekonomikas ministrijas struktūras shematiskais attēlojums, kā arī Ekonomikas ministrijas 2020. gada 2. janvāra reglaments   Nr. 1-5.1/2020/1“Ekonomikas ministrijas reglaments”, kurā ietverta informācija par Ekonomikas ministrijas struktūru un Ekonomikas ministrijas darba organizācijas jautājumi, ir publicēti Ekonomikas ministrijas oficiālajā tīmekļa vietnē, informācija par Ekonomikas ministrijas struktūru un amatpersonu kompetenci ir publiski pieejama sabiedrībai. Attiecīgi Noteikumu projektā attiecīgie jautājumi vairs nav ietverti.  **[6] Ekonomikas ministrijas darbības tiesiskuma nodrošināšanas mehānisms**  **[6.1]** Valsts pārvaldes iekārtas likuma 17. panta pirmā daļa nosaka, ka tiešās pārvaldes vadītājs organizē iestādes funkcijas pildīšanu un atbild par to, vada iestādes administratīvo darbu, nodrošinot tā nepārtrauktību, lietderību un tiesiskumu.  Ņemot vērā to, ka Noteikumos Nr. 271 nav konkrēti noteiktas valsts sekretāra pārstāvības tiesības, Noteikumu projekta 9. punktā noteikts, ka valsts sekretārs bez īpaša pilnvarojuma pārstāv Ekonomikas ministriju.  **[6.2]** Noteikumu Nr. 271 21. punkts nosaka, ka valsts sekretāra izdotos administratīvos aktus un faktisko rīcību privātpersona var pārsūdzēt tiesā.  Savukārt Administratīvā procesa likuma 76. panta otrā daļa nosaka, ka administratīvo aktu var apstrīdēt padotības kārtībā augstākā iestādē. Likumā vai Ministru kabineta noteikumos var būt noteikta cita iestāde, kurā attiecīgo administratīvo aktu var apstrīdēt. Ja tādas nav vai tā ir Ministru kabinets, administratīvo aktu var apstrīdēt tajā iestādē, kura izdevusi šo aktu, vai uzreiz pārsūdzēt tiesā. Ja administratīvo aktu apstrīd iestādē, kura to izdevusi, uz apstrīdēšanas procesu attiecas noteikumi, kas šajā likumā paredzēti attiecībā uz augstāku iestādi.  Ievērojot minēto, Noteikumu projektā precizēta valsts sekretāra izdoto administratīvo aktu un faktiskās rīcības apstrīdēšanas un pārsūdzēšanas kārtība atbilstoši Administratīvā procesa likuma 76. panta otrajai daļai. Attiecīgi Noteikumu projekta 11. punkts nosaka, ka valsts sekretāra izdotos administratīvos aktus un faktisko rīcību privātpersona var apstrīdēt Ekonomikas ministrijā vai pārsūdzēt tiesā.  **[6.3]** Noteikumu Nr. 271 V. nodaļa nosaka Ekonomikas ministrijas padotībā esošās valsts pārvaldes iestādes un kapitālsabiedrības, kurās Ekonomikas ministrija valsts kapitāla daļu turētāja.  Minētā informācija atbilstoši Valsts pārvaldes iekārtas likumam nav obligāta nolikumā iekļaujamā informācija, bet tā atbilstoši Valsts pārvaldes iekārtas likuma 16. panta otrajai daļai ir kvalificējama kā citi jautājumi.  Ņemot vērā to, ka salīdzinoši bieži notiek izmaiņas šajos jautājumos, kā arī to, ka vienlaikus jebkādu grozījumu (tostarp tehnisku grozījumu) veikšana Ministru kabineta noteikumos ir saistīta ar vairāku iestāžu lielu laika un personāla resursu ieguldījumu, kas kopumā veido ļoti augstas administratīvās izmaksas gan Ekonomikas ministrijai, gan saskaņošanā iesaistītajām ministrijām, gan Valsts kancelejai un kopumā Ministru kabinetam, Noteikumu projekts paredz, ka turpmāk Ekonomikas ministrijas nolikumā netiek iekļauta informācija par Ekonomikas ministrijas padotībā esošajām valsts pārvaldes iestādēm un kapitālsabiedrībām, kurās Ekonomikas ministrija ir kapitāla daļu turētāja.  Tomēr vienlaikus, lai sabiedrībai būtu pieejama apkopota informācija par aktuālajām Ekonomikas ministrijas padotības iestādēm un kapitālsabiedrībām, kurās Ekonomikas ministrija ir valsts kapitāla daļu turētāja, Noteikumu projekta 13. punkts nosaka, ka Ekonomikas ministrija tās ārējā tīmekļa vietnē publicē informāciju par Ministrijas padotībā esošajām valsts pārvaldes iestādes un kapitālsabiedrībām, kurās Ministrija ir valsts kapitāla daļu turētāja.  **[6.4]** Valsts pārvaldes iekārtas likuma 16. panta otrās daļas 4. punkts nosaka, ka nolikumā norāda kārtību, kādā sniedzami pārskati par iestādes funkciju pildīšanu un līdzekļu izmantošanu.  Noteikumu Nr. 271. 22. punkts nosaka, ka Ekonomikas ministrija ne retāk kā reizi gadā sniedz ministram pārskatu par nozares politikas īstenošanu, ministrijas funkciju izpildi un budžeta līdzekļu izlietojumu, kā arī normatīvajos aktos noteiktajā kārtībā sagatavo gada publisko pārskatu par nozares politikas īstenošanu. Savukārt Noteikumu Nr. 271 23. punkts nosaka, ka ministram ir tiesības jebkurā laikā pieprasīt pārskatu par nozares vai atsevišķas jomas politikas īstenošanu, kā arī par Ekonomikas ministrijas padotībā esošas valsts pārvaldes iestādes darbību.  Ņemot vērā to, ka šādi pārskati Ekonomikas ministrijā faktiski vairs netiek gatavoti, bet gan pārskatu gatavošana tiek īstenota pēc nepieciešamības atbilstoši nepieciešamajam saturam un tvērumam, tad nav lietderības šādam obligātam nosacījumam Ekonomikas ministrijas nolikumā. Vienlaikus ekonomikas ministram ir tiesības jebkurā laikā, ja nepieciešams, uzdot sagatavot šādu pārskatu.  Turklāt šāds regulējums sašaurina Valsts pārvaldes iekārtas likuma 94. pantā noteikto, ka, lai informētu sabiedrību par iestādes darbību, kā arī par tai piešķirto budžeta līdzekļu izlietojumu, iestāde sagatavo publiskos pārskatus. Publisko pārskatu veidus, saturu un publicēšanas kārtību nosaka normatīvie akti. Piemēram, Likuma par budžetu un finanšu vadību 14. panta trešā daļa paredz, ka, lai informētu sabiedrību par iestādes darbības mērķiem un rezultātiem, kā arī par piešķirto valsts budžeta līdzekļu izlietošanu iepriekšējā gadā, ministrijas, visas to padotībā esošās budžeta finansētās institūcijas, budžeta nefinansētas iestādes līdz pārskata gadam sekojošā gada 1. jūlijam sagatavo gada publiskos pārskatus un mēneša laikā pēc sagatavošanas publicē tos savā mājaslapā internetā. Ministru kabinets nosaka gada publiskā pārskata saturu un sagatavošanas kārtību. Šāda kārtība šobrīd ir noteikta Ministru kabineta 2010. gada 5. maija noteikumos Nr. 413 "Noteikumi par gada publiskajiem pārskatiem".  Ievērojot minēto, Noteikumu projekts precizē regulējumu par minēto publisko pārskatu sniegšanas kārtību un Noteikumu projekta 12. punktā noteikts, ka Ekonomikas ministrija publiskos pārskatus par Ekonomikas ministrijas darbību un tai piešķirto budžeta līdzekļu izlietojumu sniedz normatīvajos aktos noteiktajā kārtībā. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrība, citas valsts pārvaldes un pašvaldību iestādes, Ekonomikas ministrijas nodarbinātie. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Nav attiecināms. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Nav attiecināms. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par sabiedrības līdzdalības iespējām tiesību akta izstrādes procesā 2019. gada 16. janvārī publicēts   Ekonomikas ministrijas un Valsts kancelejas tīmekļa vietnē sadaļā "Sabiedrības līdzdalība". Viedokļu sniegšanas termiņš bija 2019. gada 31. janvāris. |
| 2. | Sabiedrības līdzdalība projekta izstrādē | Paziņojums par sabiedrības līdzdalības iespējām tiesību akta izstrādes procesā 2019. gada 16. janvārī publicēts   Ekonomikas ministrijas un Valsts kancelejas tīmekļa vietnē sadaļā "Sabiedrības līdzdalība". Viedokļu sniegšanas termiņš bija 2019. gada 31. janvāris. |
| 3. | Sabiedrības līdzdalības rezultāti | Par izstrādāto Noteikumu projektu un tā sākotnējās ietekmes novērtējuma ziņojumu (anotāciju) nav saņemti atzinumi. |
| 4. | Cita informācija | Pēc sabiedrības līdzdalības pasākumu īstenošanas Noteikumu projektā ir veiktas atsevišķas redakcionālas izmaiņas, piemēram, no Noteikumu projekta ir svītrots Ekonomikas ministrijas uzdevums par Latvijas dalības nodrošināšanu starptautiskajā izstādē *Expo* 2020 Dubaijā, jo Ministru kabineta 2020.gada 18.februāra sēdē tiek izskatīts jautājums par grozījumiem Noteikumos Nr.271 (TA-178), kas paredz svītrot attiecīgo uzdevumu, u.tml.  Tomēr ņemot vērā to, ka veiktās izmaiņas neparedz ieviest jaunas politiskās iniciatīvas un neskar sabiedrības intereses, atkārtoti nav organizēti sabiedrības līdzdalības pasākumi. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Iesniedzējs:

Ekonomikas ministrs R. Nemiro

Vīza:

Valsts sekretāra

pienākumu izpildītājs K. Lore

Barbara Sūniņa 67013042

Barbara.Sunina@em.gov.lv

1. Izveidota ar 2015.gada 19.-20. marta Eiropadomes secinājumiem *(EUCO 11/15)*, balstoties uz Eiropas Komisijas 2015.gada 25. februāra Eiropas Komisijas paziņojumu *COM (2015) 80 final* “Pamatstratēģija spēcīgai Enerģētikas savienībai ar tālredzīgu klimata pārmaiņu politiku” [↑](#footnote-ref-1)
2. http://eur-lex.europa.eu/legal-content/EN/TXT/?qid=1485938766830&uri=CELEX:52016PC0761 [↑](#footnote-ref-2)
3. http://eur-lex.europa.eu/legal-content/EN/TXT/?uri=CELEX:52016PC0767R%2801%29 [↑](#footnote-ref-3)
4. http://eur-lex.europa.eu/legal-content/LV/TXT/?qid=1522908369579&uri=CELEX:52016PC0759 [↑](#footnote-ref-4)
5. <http://tap.mk.gov.lv/lv/mk/tap/?pid=40458759&mode=mk&date=2018-06-26> [↑](#footnote-ref-5)